И тайпа сий бахьанехь пхенаш чохь ц1ий соьцу, дег1а т1ехь мел болу чо ирах1утту. Вай и адамаш деша 1амош хилча, цара иллеш дохур дара. Амма поэзи чалтаччийн г1уллакхашца йог1уш яц. Арсаш хьоькхуш адамаш дайарх лаьцна гимнаш ца язйо поэташа. Ч1ог1а къиза вара адамашца инарла А. П. Ермолов. Яздархочо Н. Н. Муравьев-Карскис шен «йозанаш» т1ехь дуьйцура: «Алексей Петрович Ермоловс шен ц1е сийсазйина эхьечу г1уллакхашца. Цо сих-сиха цхьана а кепара дов хаттар доцуш, бехк боцу ламанхой ирх ухкура. Шен салташна хьалха лелош йолу и къизаллаш цу сохьта йицлора. Шаьш цкъа лаьцна волу молла массарна гуш ирх оллийтира Ермоловс когех муш а тесна. Иштта еххачу ханна витинера цо иза иэхьана аьлла. Цуьнан коьртачу ц1ий доьссинера, б1аьргаш, балдаш ц1ех дуьзнера. Цо шена гечдар доьхура, дин бусалба хилар бен х1уммана а бехк бац шен бохуш. Ч1аг1о йора хьакхин жижиг даа а, чаг1ар мала а, ша цавуьйш витахь.